bluuebunny/crossref_metadata_2025 huggingface dataset:
Ανάπτυξη γενικευμένων αλγόριθμων ανακατασκευής μικροτομογραφικών εικόνων
Authors: Καμαριανάκης Ζαχαρίας
Published: January 2014

Είναι κοινά αποδεκτή η γνώμη ότι στις μέρες μας η υπολογιστική τομογραφία αποτελεί αναπόσπαστο μέσο διάγνωσης στην κλινική πράξη. Προκαταρκτικές όμως εξετάσεις ρουτίνας σε μικρά ζώα είναι επίσης ωφέλιμες με απώτερο στόχο την εφαρμογή νέων τεχνικών διάγνωσης και τη βελτίωση παλαιοτέρων, στον άνθρωπο. Αυτό τον ρόλο καλείται να παίξει η μικροτομογραφία, που ουσιαστικά αποτελεί μια παραλλαγή της κλασσικής Υπολογιστικής Τομογραφίας Κωνικής Δέσμης (CBCT). Στόχος της παρούσας διατριβής είναι η μελέτη, η ανάπτυξη, η εφαρμογή και η αξιολόγηση αλγορίθμων ανακατασκευής εικόνας μικρών ζώων και αντικειμένων, από τις προβολικές εικόνες τους. Συνδυάζοντας προβολικά δεδομένα λήψης από διάφορες γεωμετρίες, όπως της επίπεδης ισοκεντρικής τροχιάς αλλά και της τρισορθογώνιας, της ελικοειδούς καθώς και αυτής του περιορισμένου γωνιακού κυκλικού τόξου, ανακατασκευάστηκαν λογισμικά κυρίως μοντέλα των υπό εξέταση δειγμάτων. Με απώτερο στόχο την εφαρμογή αλλά και τη βελτίωση γνωστών αλγορίθμων ανακατασκευής αλλά και τον πειραματισμό και την ανάπτυξη καινούργιων μεθόδων αναδημιουργίας στο χώρο της τομογραφίας, ένα νέο λογισμικό εργαλείο δημιουργήθηκε στα πλαίσια της διατριβής αυτής. Πρόκειται για την Υπολογιστική Βιβλιοθήκη CLCT, μια ενοποιημένη πλατφόρμα προσομοίωσης που έχει αναπτυχθεί στην αντικειμενοστραφή γλώσσα προγραμματισμού C++. Χρησιμοποιώντας το εργαλείο αυτό, είναι δυνατή η σύνθεση ενός σεναρίου υπολογιστικής τομογραφίας με χρήση των επιμέρους στοιχείων της βιβλιοθήκης. Στο πλαίσιο της βιβλιοθήκης, έχει αναπτυχθεί πληθώρα εργαλείων που αφορούν την ανακατασκευή αλλά και την επεξεργασία εικόνας. Παραδείγματα χρήσης της βιβλιοθήκης αναφέρονται τόσο για την περίπτωση της μικροτομογραφίας κωνικής δέσμης (στην ανακατασκευή μοντέλων μικρών ζώων και πειραματικών δεδομένων) όσο και για άλλες γενικές εφαρμογές της κλασσικής υπολογιστικής τομογραφίας στην ιατρική.
Συγκέντρωση πλακουντιακών ορμονών στο αίμα ομφάλιου λώρου νεογνών καπνιστριών μητέρων
Authors: Λιατσής Σπυρίδων
Published: January 2014

Σκοπός: Σκοπός της παρούσας μελέτης είναι η σύγκριση των συγκεντρώσεων 6 ορμονών, Ε3, β-hCG, hPL, FSH, LH και κορτιζόλη στο αίμα του ομφαλίου λώρου των νεογέννητων των καπνιστριών γυναικών σε σχέση με τις μη καπνίστριες μητέρες. Μέθοδοι: Οι παραπάνω ορμόνες μετρήθηκαν στο αίμα ομφαλίου λώρου σε 100 νεογνά των οποίων οι μητέρες κάπνιζαν (ομάδα μελέτης) και 100 παιδιά των οποίων οι μητέρες δεν κάπνιζαν (ομάδα ελέγχου). Αποτελέσματα: H μέση τιμή των συγκεντρώσεων E3, hPL, β-hCG, FSH, LH και κορτιζόλης στα νεογνά μη καπνιζόντων μητέρων ήταν 212 ng/mL, 2.00 microg/mL, 57.5 mIU/mL, 0.10 mIU/mL, 0.20 mIU/mL, and 14.3 microg/mL, αντιστοίχως· στα νεογνά των καπνιστριών μητέρων ήταν 163, 1.39, 45.4, 0.10, 0.20, and 25.1, αντιστοίχως (p=0.008, 0.004, 0.037, 0.498, 0.286, 0.004, respectively). Διαπιστώθηκε σημαντική αλλά αρνητική συσχέτιση μεταξύ του αριθμού των τσιγάρων ανά ημέρα και των E3 (r=-0.163, P=0.021), hPL (r=-0.191, P=0.007) και β-hCG (r=-0.143, P=0.044), ενώ η συσχέτιση με την κορτιζόλη ήταν θετική (r=0.259, P<0.0001). Πολλαπλή γραμμική εξαρτημένη ανάλυση έδειξε ότι το μητρικό κάπνισμα ήταν καθοριστικός παράγοντας για τις συγκεντρώσεις των ορμονών E3, hPL, β-hCG, FSH, και κορτιζόλη του αίματος του ομφαλίου λώρου. Συμπέρασμα: Το κάπνισμα συσχετίζεται με μείωση των συγκεντρώσεων των ορμονών E3, hPL, β-hCG και FSH του αίματος του ομφαλίου λώρου. Ενώ, συσχετίζεται με αυξημένη συγκέντρωση κορτιζόλης. Η διαταραγμένη ενδοκρινική ισορροπία του εμβρύου από το κάπνισμα του καπνού μπορεί να έχει αρνητικές επιδράσεις στο έμβρυο και το παιδί εφόσον ο εμβρυϊκός εγκέφαλος είναι στόχος ορμονικών δράσεων.
Το νομικό πλαίσιο προστασίας των προσωπικών δεδομένων και της ιδιωτικής ζωής με έμφαση στον τομέα των ηλεκτρονικών επικοινωνιών
Authors: Κίτσος Παναγιώτης
Published: January 2014

O κύριος σκοπός της διατριβής είναι να αναλύσει τα προβλήματα που σχετίζονται με την επεξεργασία των προσωπικών δεδομένων στον τομέα των ηλεκτρονικών επικοινωνιών, με την παρουσίαση και ανάλυση του υπάρχοντος νομικού πλαισίου για την προστασία των προσωπικών δεδομένων σε εθνικό και διεθνές επίπεδο και ταυτόγχρονη παρουσίαση των τεχνολογιών που απειλούν τα προσωπικά δεδομένα και την ιδιωτική ζωή όπως τα λεγόμενα cookies, το κατασκοπευτικό λογισμικό η μη ζητηθείσα επικοινωνία κ.λ.π.Επιχειρείται μία εννοιολογική προσέγγιση των εννοιών “ιδιωτική ζωή” και“προσωπικά δεδομένα” με αναφορές στην Αμερικάνικη και Ευρωπαϊκή φιλοσοφική και νομική θεωρία και νομολογία με την πρώτη να προσεγγίζει το θέμα από την πλευρά της φιλελεύθερης ιδεολογίας ενώ οι Ευρωπαίοι ανάγουν την προστασία των προσωπικών δεδομένων σε θεμελιώδες δικαίωμα και κρατική υποχρέωση.Παρουσιάζεται η εξέλιξη των δικαιϊκών κανόνων για την προστασία των προσωπικών δεδομένων στην Ευρώπη, από τις λεγόμενες ρυθμίσεις “πρώτης γενεάς” έως το σύγχρονο εθνικό κανονιστικό πλαίσιο και τις νομοθετικές πρωτοβουλίες της Ευρωπαϊκής Ένωσης.Στα πλαίσια αυτά έμφαση δίνεται στη συγκριτική μελέτη και αποτίμηση της μεταφοράς της Οδηγίας 2002/58/EΚ στην ελληνική έννομη τάξη με το νόμο 3471/2006 .Σαν συμπέρασμα της μελέτης τονίζεται η ανάγκη ύπαρξης ισχυρού νομικού πλαισίου για την προστασία των προσωπικών δεδομένων υπό το φώς των αναδυόμενων νέων τεχνολογιών και επιβεβαιώνεται ότι η Ελλάδα σε σύγκριση με το διεθνές κανονιστικό περιβάλλον έχει ένα αρκετά ισχυρό και συμπαγές νομικό πλαίσιο προστασίας
Μορφολογική εκτίμηση της λειτουργικής διαντιδράσης (cross talk) των υποδοχέων οιστρογόνων τύπου β (ERβ) και του μεταγραφικού παράγοντα NFkB κατά την καρκινογένεση, στα νεοπλάσματα από μεταβατικό επιθήλιο της ουροδόχου κύστεως
Authors: Κοντός Στυλιανός
Published: January 2014

Στόχος: Μορφολογική εκτίμηση της λειτουργικής διαντίδρασης των ERβ και του NFκB κατά την καρκινογένεση στο μεταβατικό επιθήλιο της ουροδόχου κύστης με πιθανή εφαρμογή στη χημειοπρόληψη. Μεθοδολογία: Κατά την παρούσα εργασία μελετήθηκε η μεμονωμένη όσο και η συνδυαστική έκφραση των πέντε παραπάνω μορίων στο φυσιολογικό επιθήλιο και στα καρκινώματα διαφόρων Grade σε ιστικά δείγματα από 140 ασθενείς που υποβλήθηκαν σε διαγνωστική βιοψία διουρηθρική εκτομή νεοπλάσματος κύστεως η ριζική κυστεκτομή. Η μέθοδος που εφαρμόστηκε ήταν η ανοσοϊστοχημεία σε τομές παραφίνης. Αποτελέσματα: Ο παράγοντας NFκB (υπομονάδα p65) εμφάνισε μεικτή υποκυττάρια εντόπιση. Στην παρούσα ανοσοϊστοχημική μελέτη το επίπεδο της έκφρασης του NFκB στον πυρήνα των καρκινικών κυττάρων παρουσίαζε μια στατιστικά σημαντική συνολική αύξηση στα τρία επίπεδα διαφοροποίησης των καρκινωμάτων. Ο πυρηνικός υποδοχέας ERβ που εντοπίζεται στο πυρήνα των καλώς διαφοροποιημένων καρκινικών κυττάρων είναι στατιστικά σημαντικά αυξημένος σε σχέση με λιγότερο διαφοροποιημένα νεοπλασματικά κύτταρα. Στην εξέλιξη της καρκινογένεσης η COX-2 επάγεται σταθερά με διαδοχικές αυξήσεις που συνοδεύουν όλα τα στάδια της προοδευτικής αποδιαφοροποίησης των κυττάρων. Η πυρηνική έκφραση του p300 αυξάνεται σταδιακά καθώς τα καρκινώματα αποκτούν χαρακτήρες αποδιαφοροποίησης συσχέτιση στατιστικώς σημαντική. Η πυρηνική έκφραση του NCoR ελαττώνεται σταδιακά καθώς τα καρκινώματα αποκτούν χαρακτήρες αποδιαφοροποίησης συσχέτιση στατιστικώς σημαντική σύμφωνα με τα ευρήματα της παρούσας μελέτης. Συμπεράσματα: Συνολικά η χρήση αγωνιστών των ERβ και NCoR με παράλληλη αναστολή των NFκB COX-2 και NCoR θα είχε πιθανότατα ευνοϊκό αποτέλεσμα στην αναστροφή της καρκινογένεσης στην ουροδόχο κύστη. Ειδικές παράμετροι του χημειοπροληπτικού σχήματος θα ήταν ωφέλιμο να τροποποιούνται υστέρα από εξατομικευμένη αξιολόγηση του δικτύου των πέντε παραγόντων.
Generalized integral transforms related to the theory of potential and Stokes flow
Authors: Δόσχορης Μιχαήλ
Published: January 2014

Με οδηγό μια νέα μεθοδολογία επίλυσης Μερικών Διαφορικών Εξισώσεων (ΜΔΕ) προβλήματα που σχετίζονται με την θεωρία Δυναμικού όπως επίσης και με την ροή Stokes αναλύονται. Απώτερος σκοπός αποτελεί η ανάπτυξη ολοκληρωτικών αναπαραστάσεων οι οποίες χαρακτηρίζονται από ταχεία σύγκλιση με σκοπό να χρησιμοποιηθούν στην ασυμπτωτική μελέτη στην αριθμητική ανάλυση όπως επίσης και στην επίλυση προβλημάτων μεικτών συνοριακών συνθηκών (π.χ. δεδομένα Dirichlet στο ένα κομμάτι του συνόρου και δεδομένα Neumann στο υπόλοιπο). Συγκεκριμένα τα ακολούθα προβλήματα αναλύονται: (α) Εξίσωση Laplace στο εσωτερικό ενός τετράγωνου, (β) εξίσωση Laplace στο εσωτερικό και εξωτερικό μιας σφαίρας και (γ) εξίσωση αστρόβιλης ροής Stokes (Ε²) στο εσωτερικό ενός σφαιρικού κελύφους το οποίο στην συνέχεια καταλήγει με οριακές διαδικασίες στο εσωτερικό και εξωτερικό μιας σφαίρας. Τέλος, παρουσιάζονται αναπτύγματα και ασυμπτωτικές εκφράσεις των συναρτήσεων Gegenbauer.
Εσωτερικές και εξωτερικές ροές
Authors: Νιάκας Νικόλαος
Published: January 2014

Στην παρούσα διατριβή αναπτύσσεται η γραμμικοποιημένη μέθοδος των πεπερασμένων διαφορών. Η μέθοδος αυτή αποτελεί νέα αριθμητική τεχνική επιλύσεως των διαφορικών εξισώσεων δευτέρας τάξεως, κανονικών και με μερικές παραγώγους και εφαρμόζεται σε εσωτερικές και εξωτερικές ροές. Συγκεκριμένα, στο πρώτο κεφάλαιο γίνεται εισαγωγή στις μεθόδους διακριτοποιήσεως μιας διαφορικής εξισώσεως και στον τρόπο επίλυσης ενός γραμμικού συστήματος αλγεβρικών εξισώσεων. Στο δεύτερο κεφάλαιο εκτίθεται η μέθοδος των Allen και Southwell για τη λύση της εξισώσεως της στροβιλότητας προκειμένου περί δισδιάστατης ροής και η τροποποίηση και βελτίωση της μεθόδου από τον Dennis. Εν συνεχεία περιγράφεται η περαιτέρω βελτίωση της μεθόδου, διά της οποίας ο πίνακας του συστήματος των συντελεστών των αγνώστων καθίσταται διαγωνίως υπέρτερος. Στο τρίτο κεφάλαιο η βελτιωμένη μέθοδος επεκτείνεται στις τρεις διαστάσεις με μεταβλητούς συντελεστές και εφαρμόζεται στην λύση αντιστοίχου προβλήματος ροής ιδανικού ρευστού εντός σωλήνα. Στο τέταρτο κεφάλαιο η παρούσα μέθοδος γενικεύεται μεταβλητούς συντελεστές. Στο πέμπτο κεφάλαιο επιλύεται η εξίσωση της στροβιλότητας στις τρεις διαστάσεις σε σύστημα κυλινδρικών συντεταγμένων και ο αλγόριθμος εφαρμόζεται στο πρόβλημα του von Karman. Τέλος, στο έκτο κεφάλαιο εξετάζεται η περίπτωση της αριθμητικής εξομοίωσης στροβίλων Taylor προκειμένου περί ροής ιξώδους ρευστού, το οποίο περιέχεται εντός σφαιρικού κελύφους, η δε κίνηση του ρευστού προκαλείται από την διαφορική περιστροφή των δύο σφαιρών γύρω από την κοινή διάμετρό τους.
Ο ρόλος των τεχνολογιών πληροφορικής και επικοινωνιών στην άμβλυνση των περιφερειακών ανισοτήτων και στη βιώσιμη ανάπτυξη των απομονωμένων περιοχών
Authors: Αλεξόπουλος Ανδρέας
Published: January 2014

Σε μια περίοδο η οποία σηματοδοτεί σημαντικές εξελίξεις σε παγκόσμιο επίπεδο σχετικά με τις ανισότητες, όπως διαμορφώνονται στο χώρο, η μελέτη του φαινομένου αυτού, που πάντοτε είχε ενδιαφέρον, θα μπορούσε να θεωρηθεί ιδιαίτερα επίκαιρη. Παρά την, κατά βάση, περιφερειακή διάσταση της προσέγγισης, στη διατριβή πραγματεύονται και αναδεικνύονται μια σειρά από βασικούς παράγοντες διαμόρφωσης των ανισοτήτων.Η μελέτη του περιφερειακού προβλήματος μιας χώρας διαφοροποιείται ανάλογα με το εξωτερικό περιβάλλον, την οικονομική συγκυρία την αναπτυξιακή φάση που διανύει η χώρα, αλλά και το πλέγμα των πολιτικό-κοινωνικών συσχετισμών που διαμορφώνονται μέσα σε αυτήν. Η προσπάθεια μιας ολοκληρωμένης αντιμετώπισης του περιφερειακού προβλήματος, το οποίο χαρακτηρίζεται από έντονη μεταβλητότητα, προϋποθέτει τη χρήση και την προσαρμογή, τόσο στο χώρο όσο και στον χρόνο, κάθε διαθέσιμου μέσου, το οποίο μπορεί να συμβάλει ουσιαστικά. Ως τέτοιο μέσο αντιμετωπίζονται στη διατριβή οι Τεχνολογίες Πληροφορικής και Επικοινωνιών (ΤΠΕ), η σημασία των οποίων, όπως αναδεικνύεται, είναι αναμφισβήτητη σε ολόκληρο το φάσμα της κοινωνικό-οικονομικής οργάνωσης. Σε αυτό το πλαίσιο η παρούσα μελέτη στοχεύει να καλύψει το ερευνητικό κενό που εντοπίζεται στο θέμα της διερεύνησης της σημασίας των επιπτώσεων των ΤΠΕ, στην ανάπτυξη των περιφερειών και των ανισοτήτων που διαμορφώνονται μεταξύ αυτών.Η διατριβή αποτελείται από τρείς βασικές ενότητες. Στην πρώτη περιλαμβάνεται η βιβλιογραφική επισκόπηση, στην οποία εστιάζεται στη διερεύνηση του θεωρητικού πλαισίου του θέματος και την οριοθέτηση των εννοιών. Στη δεύτερη ενότητα, μέσα από την επεξεργασία πρωτογενών και δευτερογενών στοιχείων, αποτυπώνεται η υφισταμένη κατάσταση σχετικά με την πολυεπίπεδη διείσδυση των ΤΠΕ στον ελληνικό χώρο και τις περιφέρειες της χώρας. Στην τρίτη ενότητα μετά από τη μελέτη της διεθνούς βιβλιογραφίας και των σχετικών πρακτικών δημιουργήθηκε ένας σύνθετος δείκτης για την αξιολόγηση της ψηφιακής ετοιμότητας των περιφερειών. Μέσω του δείκτη και των μεταβλητών που τον συνθέτουν, αποτυπώνεται τόσο ο υφιστάμενος βαθμός ένταξης των ΤΠΕ όσο και οι προοπτικές διείσδυσης τους, όπως προκύπτουν από μια ευρύτερη ομάδα παραγόντων, όπως το μακροοικονομικό περιβάλλον, τα δημογραφικά στοιχεία, η επιχειρηματικότητα κλπ. Η εργασία ολοκληρώνεται με την παράθεση και τη σύνθεση των συμπερασμάτων και την παρουσίαση των προτεινόμενων πολιτικών για την αντιμετώπιση των κρίσιμων ζητημάτων τα οποία διαπιστώθηκαν κατά τη διάρκεια της, συνδέοντας όπου αυτό ήταν εφικτό, τις ΤΠΕ με την αναπτυξιακή διαδικασία.
Μελέτη συμπεριφοράς καταναλωτή σε υπηρεσίες κινητής τηλεφωνίας επίγνωσης θέσης
Authors: Κουτσιουρής Βασίλειος
Published: January 2014

Η παρούσα διδακτορική διατριβή εντάσσεται στα ευρύτερα γνωστικά πεδία του Ηλεκτρονικού και Κινητού Επιχειρείν, του Μάρκετινγκ και της Περιβαλλοντολογικής Ψυχολογίας και αναπτύσσει ένα ολοκληρωμένο θεωρητικό πλαίσιο που περιλαμβάνει τους παράγοντες που συνθέτουν το περιβάλλον εφαρμογών LBS στο χώρο του Κινητού Επιχειρείν καθώς και μια τυπολογία χρηστών-καταναλωτών ως αποτέλεσμα της προσδιδόμενης από αυτούς σημαντικότητας στους παράγοντες αυτούς. Διερευνώνται πιθανές διαφορές ανάμεσα στους διαφορετικούς τύπους καταναλωτών όσον αφορά στα χαρακτηριστικά ενός κινητού χρήστη αλλά και στη συνολική στάση των καταναλωτών απέναντι στο περιβάλλον των εφαρμογών αυτών. Τέλος, υπολογίζεται η προβλεπτική δύναμη καθενός από τους περιβαλλοντικούς παράγοντες των εφαρμογών LBS στη συνολική στάση των καταναλωτών απέναντι στο περιβάλλον αυτό, για κάθε έναν από τους επιμέρους τύπους καταναλωτών που προκύπτουν. Προέκυψαν 2 τύποι καταναλωτών με τη «φυσική θέση» και το «κοινωνικό περιβάλλον» να διαφοροποιούνται μεταξύ των 2 τύπων. Συγκεκριμένα, η πρώτη ομάδα προσδίδει υψηλή σημαντικότητα και στους δύο αυτούς παράγοντες σε αντίθεση με τη δεύτερη που προσδίδει σχετικά χαμηλή. Οι δύο ομάδες διαφέρουν σημαντικά όσον αφορά στην ικανότητα κίνησης στο χώρο και στην ικανότητα λεκτικού συλλογισμού, με την ομάδα #1 να υπερέχει σημαντικά και στους δύο αυτούς παράγοντες. Η φυσική θέση, η συσκευή και η σύνδεση έχουν προβλεπτική δύναμη στη συνολική στάση των καταναλωτών απέναντι στο περιβάλλον μιας LBS εφαρμογής για την ομάδα #1, ενώ για την ομάδα #2 προκύπτει ότι και οι πέντε περιβαλλοντικοί παράγοντες έχουν προβλεπτική δύναμη πάνω στη στάση. Η συνολική στάση των καταναλωτών της ομάδας #1 απέναντι στους παράγοντες που συνθέτουν το περιβάλλον της LBS εφαρμογής είναι σημαντικά θετικότερη από τη στάση των καταναλωτών της δεύτερης ομάδας, ενώ, τέλος, δεν προέκυψε η στάση να επηρεάζει τη συμπεριφορική πρόθεση υιοθέτησης μιας LBS εφαρμογής και για τις δύο ομάδες. Οι χρήστες της ομάδας #1 ονοματίζονται «Περιπατητές στον Τόπο» ενώ αυτοί της ομάδας #2 «Περιπατητές στον Χώρο». Η παρούσα έρευνα μπορεί να αποτελέσει εφαλτήριο διεξαγωγής μελλοντικών ερευνών στο πλαίσιο των οποίων θα καταγραφούν και θα χρησιμοποιηθούν όλα τα κριτήρια επιλογής μιας LBS υπηρεσίας για τη δημιουργία μιας αντίστοιχης τυπολογίας καταναλωτών σύμφωνα με τη μεθοδολογία της παρούσας διατριβής. Επίσης, ενθαρρύνεται η διεξαγωγή αιτιολογικών ερευνητικών σχεδίων στο πλαίσιο των οποίων οι μεταβλητές που προέκυψαν ότι συνθέτουν το περιβάλλον μιας LBS εφαρμογής θα αποτελέσουν τη δεξαμενή άντλησης διαχειριζόμενων μεταβλητών με σκοπό τη μελέτη των επιδράσεών τους πάνω σε συγκεκριμένες εξαρτημένες μεταβλητές που συνθέτουν τη συμπεριφορά του καταναλωτή.
Η επίδραση του νεκρωτικού των όγκων παράγοντα-άλφα (TNF-α) στην φλεγμονή του πολφού
Authors: Κόκκας Ανδρέας
Published: January 2014

Σκοπός της διδακτορικής διατριβής ήταν η ανάλυση της γονιδιακής έκφρασης του νεκρωτικού των όγκων παράγοντα-άλφα (TNF-α) σε πολφούς ανθρώπων υπό φυσιολογικές και υπό φλεγμονώδεις συνθήκες και σε πολφούς πειραματόζωων υπό φυσιολογικές συνθήκες και μετά από σκόπιμη αποκάλυψη. Δείγματα ανθρώπινου πολφού ελήφθησαν από δεκαοχτώ μονόρριζα δόντια, από τα οποία έξι είχαν κλινική διάγνωση φυσιολογικού πολφού, έξι αντιστρεπτής πολφίτιδας και έξι μη αντιστρεπτής πολφίτιδας. Δείγματα πολφού πειραματόζωων (Beagles) ελήφθησαν από εικοσιτέσσερα δόντια, οχτώ από φυσιολογικό πολφό, οχτώ μετά από σκόπιμη αποκάλυψη δύο ημερών και οχτώ μετά από σκόπιμη αποκάλυψη επτά ημερών. Η ανάλυση της έκφρασης του TNF-α σε κάθε δείγμα έγινε με την ημιποσοτική μέθοδο της RT-PCR, ενώ η στατιστική ανάλυση των αποτελεσμάτων στα δείγματα ανθρώπινου πολφού με τα Kruskal-Wallis και Mann-Whitney τεστ. Σύμφωνα με τα αποτελέσματα η γονιδιακή έκφραση του TNF-α ανιχνεύτηκε σε όλα τα δείγματα ανθρώπινου πολφού, ενώ η αύξηση ήταν στατιστικώς σημαντική στις περιπτώσεις της μη αντιστρεπτής πολφίτιδας σε σύγκριση με τους φυσιολογικούς πολφούς (P=0,002). Καμία διαφορά δεν παρατηρήθηκε μεταξύ των δειγμάτων αντιστρεπτής πολφίτιδας σε σύγκριση με τους φυσιολογικούς πολφούς (P=0,699). Η γονιδιακή έκφραση του TNF-α δεν ανιχνεύτηκε στα δείγματα πολφού των πειραματόζωων εκτός από μια εξαίρεση. Η γονιδιακή έκφραση του TNF-α φαίνεται να συσχετίζεται με την σοβαρότητα των κλινικών συμπτωμάτων της φλεγμονής του ανθρώπινου πολφού. Αντιθέτως στην περίπτωση του πολφού των πειραματόζωων και στα χρονικά διαστήματα, που εξετάσθηκαν, δεν υπήρξαν ευρήματα που να συσχετίζονται με φλεγμονώδεις μεταβολές, μετά από σκόπιμη αποκάλυψη.
Μεταμόσχευση παγκρέατος σε ασθενείς με σακχαρώδη διαβήτη τύπου 1
Authors: Διαμαντόπουλος Σταύρος
Published: January 2014

Η υποτροπή Σακχαρώδη Διαβήτη τύπου 1 (ΣΔ1) μετά ταυτόχρονη μεταμόσχευση νεφρών-παγκρέατος (ΜΝΠ) σε ασθενείς που λαμβάνουν ανοσοκαταστολή θεωρείται τόσο σπάνια ώστε δείκτες νησιδιακής αυτοανοσίας δεν παρακολουθούνται στην κλινική πράξη και η υποτροπή του ΣΔ1 μετά ΜΝΠ δεν έχει περιγραφεί επαρκώς. Η παρούσα μελέτη περιγράφει την παρακολούθηση δεικτών αυτοανοσίας (αυτοαντισωμάτων και αυτοαντιδρώντων Τ-λεμφοκυττάρων) και τα κύρια χαρακτηριστικά υποτροπής του ΣΔ1 σε ασθενείς ΜΝΠ. Οκτώ από τους 14 (57%) ασθενείς με υπεργλυκαιμία και ευρήματα συμβατά με υποτροπή του ΣΔ1 εμφάνισαν ορομετατροπή για νησιδιακά αυτοαντισώματα. Το ποσοστό ορομετατροπής ήταν σημαντικά μεγαλύτερο συγκριτικά με ασθενείς που παρέμειναν ευγλυκαιμικοί (14% έναντι 57%, p=0,0002, OR=5,6). Η ορομετατροπή και η υποτροπή του ΣΔ1 ήταν συχνότερη μεταξύ ασθενών με γονότυπο HLA-DR3/4 συγκριτικά με ασθενείς χωρίς το γονότυπο αυτό (47% έναντι 22%, p=0,01 και 11% έναντι 3,6%, p=0,02 αντίστοιχα). Η οροθετικότητα για ένα νησιδιακό αυτοαντίσωμα του δότη δεν φαίνεται να επηρεάζει την επιβίωση του παγκρεατικού μοσχεύματος. Η χορήγηση ανοσοκατασταλτικών έναντι της Β- και Τ-ανοσίας σε ασθενείς ΜΝΠ με υποτροπή του ΣΔ1, οδήγησε σε γενικευμένη ανοσοκαταστολή και διατήρηση του C-πεπτιδίου για περισσότερο από ένα χρόνο. Εν συνεχεία όμως η επανεμφάνιση αυτοαντιδρώντων Τ-λεμφοκυττάρων συνοδεύτηκε από εξαφάνιση του C-πεπτιδίου στα επόμενα 2 χρόνια. Η παρακολούθηση των δεικτών αυτοανοσίας μπορεί να ανιχνεύσει νωρίς τους ασθενείς με αυξημένο κίνδυνο υποτροπής του ΣΔ1, γεγονός που ίσως επιτρέψει την τροποποίηση της ανοκατασταλτικής αγωγής ώστε να προληφθεί η υποτροπή αυτή.
Ο ρόλος των βλαστικών κυττάρων του οδοντικού πολφού στην αναγεννητική ικανότητα του συστήματος οδοντίνης πολφού
Authors: Κωδωνάς Κωνσταντίνος
Published: January 2014

Objectives: The purpose of the present study was to present histological and immunohistochemical evidence demonstrating the regenerative capacity of swine dental pulp stem cells (S-DPSCs) seeded on organic or synthetic scaffolds and implanted as hybrid root implants in the jaw bone of mini pigs.Methods: Immature permanent incisor teeth and unerupted premolars at the early root-forming stage were extracted from three seven-month-old mini-pigs and mesenchymal stem / progenitor cells were isolated from dental pulp. Cells were cryopreserved in liquid nitrogen. Σeeth were processed for histological analysis in serial sections. Relationships between the anatomical zones of dental mesenchyme at the root apex were morphologically evaluated in hematoxylin-eosin and immunohistochemically stained for Tenascin-C and Syndecan-1 sections. A year later, new permanent incisor and premolar teeth were extracted, pulp tissue was removed and pieces of root canals of the extracted teeth, containing collagen or PLGA scaffolds seeded with the autologous cryopreserved DPSCs, were implanted into the fresh post-extraction socket of the mini pig jaw. The resulting constructs were harvested after 6 and 10 weeks and evaluated by histological and mmunohistochemical analyses.Results: Stem / progenitor cells isolated either from dental pulp or apical papilla tissue were found to be positive for CD90, CD105 and CD146 and negative for STRO-1 CD29 & CD31. Syndecan-1 immunostaining was detected in the odontoblastic layer along the newly deposited root dentine and the dental pulp around the capillaries. Tenascin-C was intensely expressed in the subodontoblastic cell region along the newly deposited root dentine and the whole dental pulp parenchyme. Apical papilla and dental follicle were negative for both antibodies. 6 weeks postoperatively, the central canal space of the root implants showed degrading scaffold material. New extracellular matrix had been deposited in a polar predentin-like pattern on the canal dentinal walls by cuboidal non-polarized cells. 10 weeks postoperatively, newly formed organic matrix had been consistently deposited on the canal walls. The presence of a continuous layer of polarized cells showing typical columnar morphology, adjacent to the newly deposited organic matrix was evident.Conclusions: The interactions of S-DPSCs with the dentin matrix of roots implanted in the jawbone of mini pigs constitute a model to study in vivo organization and differentiation potential of DPSCs. Expression patterns of the molecules Tenascin and Syndecan are very different between dental pulp and apical papilla tissues. Furthermore, it seems evident that cell surface markers are not able to identify by flow cytometry, individual dental stem / progenitor cell populations isolated from developmentally different areas.
Η μελέτη της προσθήκης του αγγειοσυσπαστικού παράγοντα φαινυλεφρίνη με εκλεκτική δράση σε πειραματικό μοντέλο καρδιοαναπνευστικής αναζωογόνησης
Authors: Κουδουνά Ελένη
Published: January 2014

Η καρδιακή ανακοπή αποτελεί τη συχνότερη αιτία θανάτου στις Δυτικές κοινωνίες. Οι διεθνείς κατευθυντήριες οδηγίες καρδιοαναπνευστικής αναζωογόνησης (ΚΑΑ) προτείνουν την αδρεναλίνη ως αγγειοσυσπαστικό εκλογής. Σκοπός της παρούσας διατριβής ήταν να διερευνηθεί εάν ο εκλεκτικός α-αδρενεργικός αγωνιστής φαινυλεφρίνη και η συγχορήγησή του με τον ευαισθητοποιητή ασβεστίου λεβοσιμεντάνη θα είχε ευνοϊκή επίδραση στην έκβαση της καρδιακής ανακοπής. Στην παρούσα μελέτη χρησιμοποιήθηκαν 40 χοίροι Landrace/Large White, στους οποίους προκλήθηκε κοιλιακή μαρμαρυγή, η οποία παρέμεινε αθεράπευτη για 8min. Στη συνέχεια εφαρμόσθηκε ΚΑΑ (θωρακικές συμπιέσεις, μηχανικός αερισμός & απινιδισμός). Τα ζώα χωρίστηκαν τυχαία σε 4 ομάδες των 10. Μόνο η υποψήφια διδάκτορας γνώριζε την τυχαιοποίηση, αλλά δε συμμετείχε στις προσπάθειες αναζωογόνησης. Τα πειραματόζωα έλαβαν: Ομάδα Α1, αδρεναλίνη 50γ/kg+placebo, A2 φαινυλεφρίνη 50γ/Kg+placebo, Β1 αδρεναλίνη 50γ/kg+λεβοσιμεντάνη 12γ/kg, Β2 φαινυλεφρίνη 50γ/kg+λεβοσιμεντάνη 12γ/kg. Στις ομάδες Α1 και Α2, 4 ζώα ανέκτησαν αυτόματη κυκλοφορία, ενώ στις ομάδες Β1 και Β2, 10 και 9 ζώα αντίστοιχα. Η πίεση πλήρωσης των στεφανιαίων αγγείων ήταν σημαντικά υψηλότερη στις ομάδες Β1 και Β2. Τα της τροπονίνης και του γαλακτικού οξέος ήταν σημαντικά χαμηλότερα στις ομάδες Β1 και Β2. Η προσθήκη της λεβοσιμεντάνης για πρώτη φορά σε διδακτορική διατριβή έδειξε ότι βελτιώνει σημαντικά τα αποτελέσματα της έκβασης της καρδιακής ανακοπής. Ο συνδυασμός φαινυλεφρίνης/λεβοσιμεντάνης δε φάνηκε να υπερέχει σε σχέση με το συνδυασμό αδρεναλίνης/λεβοσιμεντάνης.
Θέματα ολοκληρώσιμων συστημάτων και θεωρίας χορδών
Authors: Καραΐσκος Νικόλαος
Published: January 2014

Υπάρχει μια ιδιαίτερη κατηγορία φυσικών συστημάτων, τα οποία καλούνται ολοκληρώσιμα. Η ολοκληρωσιμότητα ενός συστήματος συνεπάγεται άμεσα πως αυτό είναι ακριβώς επιλύσιμο, ενώ συνήθως το σύστημα παρουσιάζει μεγάλη συμμετρία. Η θεωρία των ολοκληρώσιμων συστημάτων, κλασικών και κβαντικών, παρέχει τα κατάλληλα εργαλεία για τη μελέτη των εν λόγω προτύπων με συστηματικό τρόπο. Στην παρούσα διατριβή μελετούμε τέτοιου είδους συστήματα, δίνοντας έμφαση στις αλγεβρικές δομές και τις συμμετρίες που βρίσκονται πίσω από αυτά. Στο πρώτο μέρος, περιγράφονται στοιχεία της θεωρίας των κλασικών ολοκληρώσιμων συστημάτων. Ο συστηματικός τρόπος περιγραφής τους επιτρέπει και την επέκταση αυτών, εισάγοντας για παράδειγμα μη τετριμμένες συνοριακές συνθήκες ή τοπικές ατέλειες, έτσι ώστε η ολοκληρωσιμότητα του συστήματος να διατηρείται. Στο δεύτερο κεφάλαιο περιγράφεται η θεωρία της ολοκληρωσιμότητας σε κβαντικό επίπεδο και το πλαίσιο ακριβούς επίλυσης τέτοιων συστημάτων μέσω ισχυρών μεθόδων, όπως η τεχνική Bethe ansatz. Σημαντικό ρόλο στο πεδίο αυτό διαδραματίζει η ομάδα braid και τα υποσύνολά της, καθώς εξασφαλίζουν την παραγωγή συμμετρικών λύσεων των εξισώσεων της κβαντικής ολοκληρωσιμότητας, με συστηματικό τρόπο. Στο κεφάλαιο αυτό περιγράφεται το πλαίσιο παραγωγής τέτοιων λύσεων, και συγκεκριμένα δημοσιευμένα αποτελέσματα. Τέλος, στο κεφάλαιο 3 περιγράφονται εμβαπτίσεις μεμβρανών σε σφαιρικές υποπολλαπλότητες, όπως αυτές υπεισέρχονται στη θεωρία των χορδών. Εκτός της κατασκευής των συγκεκριμένων εμβαπτίσεων, παρουσιάζεται και η σχέση τους με συστήματα της φυσικής της συμπυκνωμένης ύλης, χρησιμοποιώντας το ισχυρό πλαίσιο της αντιστοιχίας AdS/CFT.
Ενίσχυση οπών ανθρωποθυρίδων σε χαλύβδινα κελύφη πυλώνων ανεμογεννητριών
Authors: Δημόπουλος Χριστόφορος
Published: January 2014

Σκοπός αυτής της διδακτορικής διατριβής είναι η μελέτη της αποδοτικότητας διαφόρων τύπων ενίσχυσης οπής ανθρωποθυρίδων χαλύβδινων κυλινδρικών πυλώνων ανεμογεννητριών και ο προσδιορισμός απαιτούμενων διαστάσεων των προτεινόμενων μορφών ενίσχυσης ώστε να επιτυγχάνεται αποδεκτή αντοχή του πυλώνα. Η διερεύνηση του προβλήματος έγινε με πειραματικές και αριθμητικές μεθόδους. Τα πειράματα οδήγησαν σε χρήσιμα συμπεράσματα ως προς την επίδραση της οπής στην αντοχή του κελύφους και την επιρροή της χρησιμοποιούμενης ενίσχυσης. Τα πειραματικά αποτελέσματα χρησιμοποιήθηκαν επίσης για τη βαθμονόμηση τωναριθμητικών προσομοιωμάτων πεπερασμένων στοιχείων με το εμπορικό πρόγραμμα ABAQUS από την οποία προέκυψε εξαιρετική σύγκλιση μεταξύ πειραματικών και αριθμητικών αποτελεσμάτων σε ότι αφορά τους δρόμους ισορροπίας και μια πολύ καλή ποιοτική σύγκριση σε όρους παραμορφώσεων. Με μη γραμμικές αναλύσεις (GMNIA) βρέθηκε ότι απλές μορφές ενίσχυσης όπως το απλό πλαίσιο και ειδικότερα τα δυο διαμήκη ελάσματα με δακτύλιο είναι οι πλέον ενδεικνυόμενες. Τα βασικά πλεονεκτήματα της δεύτερης μορφής είναι δύο. Πρώτον, με αυτή τη μορφή απαιτείται μικρότερη ποσότητα χάλυβα για την επαναφορά της αντοχής ενός κελύφους με οπή στην αντίστοιχη αντοχή του πλήρους κελύφους. Δεύτερον, με μικρή επιπλέον επαύξηση του εμβαδού της ενίσχυσης, η αστοχία μεταφέρεται εκτός της περιοχής αυτής και πιο συγκεκριμένα πάνω από τον δακτύλιο.
Προσομοίωση αστρικών κινήσεων σε γαλαξιακά πρότυπα και σύνδεσή τους με το αντίστροφο πρόβλημα της δυναμικής
Authors: Καράνης Γεώργιος
Published: January 2014

Στην παρούσα διατριβή μελετήθηκαν κινήσεις αστέρων σε γαλαξιακά δυναμικά πρότυπα. Αρχικά μελετήθηκαν με τις κλασικές μεθόδους της επιφάνειας τομής Poincare και των εκθετών Lyapunov οι ιδιότητες της κίνησης σε δυο γαλαξιακά δυναμικά πρότυπα. Τα πρότυπα αυτά προήλθαν από την εφαρμογή της θεωρίας του Αντίστροφου Προβλήματος σε δυο οικογένειες τροχιών. Το πρώτο προήλθε από μια οικογένεια τροχιών σχήματος «οκτώ» ενώ το δεύτερο προήλθε από μια οικογένεια ομοεστιακών ελλείψεων. Στη συνέχεια διερευνήθηκε η δυνατότητα εξακρίβωσης του χαοτικού ή κανονικού χαρακτήρα της κίνησης με βάση τις γνωστές και αναπτυσσόμενες τα τελευταία χρόνια διαδικασίες των δυναμικών φασμάτων (dynamical spectra). Εξετάστηκε το κατά πόσον είναι εφικτό ναέχουμε διάκριση χαοτικών και κανονικών τροχιών χρησιμοποιώντας την κατανομή κατά μήκος μιας τροχιάς ορισμένων στοιχείων της τροχιάς αυτής και μόνον χωρίς εμπλοκή κάποιας γειτονικής της. Τέλος παρουσιάζεται η ανάπτυξη και εφαρμογή μιας νέας μεθόδου με την οποία επιχειρήθηκε να προστεθεί ένα επιπλέον εργαλείο μελέτης των ιδιοτήτων της κίνησης σε γαλαξιακά δυναμικά πρότυπα. Η μέθοδος αυτή συνίσταται στην ανίχνευση κανονικοτήτων σε μια σειρά από χρονικά διαστήματα. Το καθένα από τα χρονικά αυτά διαστήματα είναι ο χρόνος ο οποίος μεσολαβεί μεταξύ δυο διαδοχικών διελεύσεων της τροχιάς από την επιφάνεια τομής.
Μετεγχειρητικός έλεγχος αναλγησίας σε αρθροσκοπήσεις γόνατος μετά από ενδοαρθρική έγχυση ροπιβακαΐνης ή ροπιβακαΐνης με μορφίνη ή ροπιβακαΐνης με κετοπροφένη
Authors: Λυκούδη Ειρήνη
Published: January 2014

Σκοπός: Η ενδοαρθρική έγχυση τοπικού αναισθητικού προσφέρει αναλγησία σε επεμβάσεις όπως: αρθροσκόπηση του γόνατος, του ώμου κ.α. Σκοπός της μελέτης μας ήταν να συγκρίνουμε την αποτελεσματικότητα της ενδοαρθρικής έγχυσης της ροπιβακαΐνης, μόνη της ή σε συνδυασμό με μορφίνη ή με κετοπροφένη ως προς τον μετεγχειρητικό πόνο σε αρθροσκοπήσεις γόνατος. Υλικό-Μέθοδος: Συνολικά μελετήθηκαν 156 ασθενείς που υποβλήθηκαν σε προγραμματισμένη επέμβαση αρθροσκόπησης γόνατος. Η μελέτη ήταν διπλή-τυφλή τυχαιοποιημένη. Όλοι οι ασθενείς έλαβαν γενική αναισθησία και διαχωρίστηκαν σε τέσσερις ομάδες: Ομάδα Α: placebo 20ml N/S, ομάδα Β: έγχυση διαλύματος ροπιβακαΐνης 0.2% 12ml με μορφίνη 8mg, ομάδα Γ: έγχυση διαλύματος ροπιβακαΐνης 0.2% 18ml με κετοπροφένη 10 mg και ομάδα Δ: έγχυση διαλύματος ροπιβακαΐνης 0.2% 20ml. Μετεγχειρητικά αξιολογήθηκαν: ο πόνος, ο προσανατολισμός στο χώρο και στο χρόνο, τα επεισόδια εμέτου και ναυτίας, η επίσχεση ούρων, άμεσα μετά την αποσωλήνωση, την 1η, 2η, 4η, 8η, 12η και 24η ώρα. Η αξιολόγηση του πόνου έγινε με βάση την οπτική αναλογική κλίμακα (0-10) εν ηρεμία. Ως συμπληρωματική αναλγησία χορηγήθηκε σκεύασμα παρακεταμόλης, κωδεΐνης και κοφεΐνης (Lonarid N®). Αποτελέσματα: Όλες οι ομάδες διέφεραν μεταξύ τους ως προς τον πόνο (p<0.001) με μικρότερες τιμές στη Β και Γ ομάδα. Ομοίως και η συμπληρωματική αναλγησία που απαιτήθηκε τις πρώτες τέσσερις μετεγχειρητικές ώρες. Δεν παρατηρήθηκε καμία στατιστική διαφορά ως προς τον προσανατολισμό στο χώρο και στο χρόνο και την επίσχεση ούρων μεταξύ των ομάδων. Τέλος, στην ομάδα Α και στην ομάδα Β παρατηρήθηκαν υψηλότερα ποσοστά ναυτίας και εμέτου σε σχέση με τις υπόλοιπες ομάδες (p=0.001 και p=0.036) αντίστοιχα. Συμπέρασμα: Ο συνδυασμός της ενδοαρθρικής έγχυσης ροπιβακαΐνης με μορφίνη και ροπιβακαΐνης με κετοπροφένη συνδέεται με λιγότερο μετεγχειρητικό πόνο, στις αρθροσκοπήσεις γόνατος αλλά με υψηλότερα ποσοστά ναυτίας και εμέτου.
Σύγκριση νεώτερων συνθετικών αναστολέων της συσσώρευσης των αιμοπεταλίων με κλασσικούς αναστολείς της έκφρασης των γλυκοπρωτεϊνικών υποδοχέων IIb/IIIa
Authors: Ρούσσα Βασιλική
Published: January 2014

Στην παθοφυσιολογία των οξέων στεφανιαίων συνδρόμων και συνεπώς στη φαρμακολογική έρευνα για την αντιμετώπισή τους σημαντικό ρόλο έχει αποδειχθεί ότι διαδραματίζει η αναστολή της συσσώρευσης των αιμοπεταλίων. Το πεπτίδιο(S,S) PSRCDCR-NH2 αναστέλλει τη συσσώρευση των αιμοπεταλίων και την πρόσδεση του ινωδογόνου στα ανθρώπινα αιμοπετάλια in vitro. Σκοπός της παρούσας μελέτης ήταν να μελετηθεί η δράση του πεπτιδίου σε πειραματικό μοντέλο αρτηριακής θρόμβωσης σε κουνέλια. Τα πειραματόζωα χωρίστηκαν σε ομάδες και έλαβαν ενδοφλέβια α. φυσιολογικό ορό (ομάδα ελέγχου), β. πεπτίδιο (S,S) PSRCDCR-NH2 σε δόσεις 3, 6, 12 mg/kg, γ) ηπαρίνη σε δόση 100 IU/kg/h και δ) επτιφιμπατίδη σε δόσεις 180 μγ/kg εφάπαξ και εν συνεχεία 2 μg/kg/min (χαμηλή δόση) και 900 μg/kg εφάπαξ και στη συνέχεια 10 μg/kg/min (υψηλή δόση). Η δημιουργία θρόμβου επετεύχθη με εφαρμογή συνεχούς ηλεκτρικού ρεύματος στην κοινή καρωτίδα (υπό συνεχή καταγραφή της ροής του αγγείου). Ελήφθησαν δείγματα αίματος για τον προσδιορισμό της συσσώρευσης των αιμοπεταλίων στο ADP και στο ΑΑ ex vivo Επιπρόσθετα υπολογίστηκαν, το βάρος του θρόμβου (90 λεπτά μετά την εφαρμογή του ηλεκτρικού ρεύματος)και το ποσό απώλειας αίματος από δεδομένη τομή στο πρόσθιο κοιλιακό τοίχωμα. Στην ομάδα ελέγχου το αγγείο αποφράχθηκε πλήρως σε 23,3±3,2 min. Αντίθετα στις ομάδες του (S,S) PSRCDCR-NH2 6 και 12mg/kg), της ηπαρίνης και της επτιφιμπατίδης η ροή στην καρωτίδα (90 λεπτά μετά την εφαρμογή ρεύματος) μειώθηκε στο 32±0,01%, 46.3±0.01% 26,3%±12,7%, 36,9±5,0% (χαμηλή δόση), 35,3±5,1% (υψηλή δόση) της αρχικής, αντίστοιχα (p<0,001 σε σχέση με την ομάδα ελέγχου). Το βάρος του θρόμβου ήταν σημαντικά μειωμένο στις ομάδες: (S,S) PSRCDCR-NH2 6 και 12 mg/kg, της ηπαρίνης και της επτιφιμπατίδης έναντι της ομάδας ελέγχου: 2.95±0.2mg, 2.13±0.08, 3,92±0,74mg και 1,72±0,58 mg (χαμηλή δόση) και 2,1±1,1 mg (υψηλή δόση) έναντι 5,72±0,86mg αντίστοιχα, p<0,01). Δεν παρατηρήθηκε αναστολή της συσσώρευσης των αιμοπεταλίων στην ομάδα ελέγχου προ και 60 min μετά την χορήγηση της ουσίας. Αντίθετα παρατηρήθηκε αναστολή κατά 42±0.3% και 28,0±6,6% (χαμηλή δόση) και 38,3±11,0% (υψηλή δόση) στις ομάδες του (S,S) PSRCDCR-NH2 12 mg/kg, και της επτιφιμπατίδης αντίστοιχα,(p<0,004). Το πεπτίδιο: (S,S) PSRCDCR-NH2, περιορίζει περισσότερο από την επτιφιμπατίδη την δημιουργία θρόμβου μέσω της αναστολής της συσσώρευσης των αιμοπεταλίων σε πειραματικό μοντέλο αρτηριακής θρόμβωσης σε κουνέλια, χωρίς να αυξάνει την αιμορραγία.
Η αγορά κινητών τηλεπικοινωνιών στην Ελλάδα
Authors: Κλειούσης Ελευθέριος
Published: January 2014

Η διερεύνηση της αγοράς κινητών τηλεπικοινωνιών στην Ελλάδα εντάσσεται στο πλαίσιο της επιστημονικής αναζήτησης τόσο των ακαδημαϊκών ερευνητών όσο και αρκετών στελεχών του τομέα των ασύρματων τηλεπικοινωνιακών υπηρεσιών στην Ελλάδα.Πεδίο της συγκεκριμένης έρευνας αποτελεί η Ελληνική Αγορά παροχής υπηρεσιών κινητών τηλεπικοινωνιών από την δημιουργία της έως πρόσφατα.Σκοπός της παρούσας διατριβής είναι η εμπειρική διερεύνηση της λειτουργίας της αγοράς των κινητών τηλεπικοινωνιών στην Ελλάδα υπό το πρίσμα της ζήτησης, της προσφοράς, του ανταγωνιστικού – κανονιστικού περιβάλλοντος, ώστε να γίνει κατανοητή η συμπεριφορά των χρηστών (καταναλωτών) και η ακολουθουμένη στρατηγική των επιχειρήσεων (παρόχων). Επιπλέον η συλλογή πληροφοριών καθώς και η εξαγωγή συμπερασμάτων από την παραπάνω ανάλυση μπορεί να οδηγήσει στην διατύπωση σεναρίων μεσοχρόνιων εξελίξεων των συνιστωσών της αγοράς στο πλαίσιο της διεθνούς εμπειρίας και των τεχνολογικών εξελίξεων.Το πλαίσιο των στόχων που επιδιώκονται μέσα από την ερευνητική προσπάθεια απαρτίζεται από την βασική δομή της προσφοράς και της ζήτησης της συγκεκριμένης αγοράς. Αναφορικά με την προσφορά αποτυπώνεται η διάρθρωση και η λειτουργία της αγοράς κινητών τηλεπικοινωνιακών υπηρεσιών στην Ελλάδα, εξετάζεται το θεσμικό πλαίσιο που διέπει την αγορά, δίνεται βαρύτητα στην ανάλυση της τιμολογιακής πολιτικής και διερευνάται η επίδραση των διαφημιστικών δαπανών στον κύκλο εργασιών των παρόχων του κλάδου. Αναφορικά με την ζήτηση εκτιμούνται συναρτήσεις αναφορικά με τις κλήσεις που τερματίζουν σε δίκτυα κινητής τηλεφωνίας και διερευνάται η συμπεριφορά των καταναλωτών μέσω δυο δομημένων ερωτηματολογίων.Η συστημική ανάπτυξη της μεθοδολογίας έχει να κάνει με ένα πλήθος τόσο αμφίδρομων όσο και μονόδρομων σχέσεων μεταξύ των φορέων (χρήστες – πάροχοι – ανεξάρτητη αρχή), των οικονομικών θεωριών και των εμπειρικών υποδειγμάτων που έχουν εκτιμηθεί. Το σύμπλεγμα αυτών των τριών ανομοιογενών τμημάτων συνθέτει ουσιαστικά το κράμα της ερευνητικής εκροής.Τα βασικά αποτελέσματα της έρευνας εστιάζουν σε ορισμένες βασικές παραδοχές που αφορούν την αγορά των κινητών τηλεπικοινωνιακών υπηρεσιών στην Ελλάδα, σε συνδυασμό με δομημένες προτάσεις που γίνονται στους τομείς της νομοθεσίας, της φορολόγησης και της ανάπτυξης.
Διαμορφωτική μελέτη μέσω φασματοσκοπίας NMR του καταλυτικού τομέα του θανατηφόρου παράγοντα του άνθρακα και μελέτη των συμπλόκων του με πεπτιδικά υποστρώματα μέσω βιομοριακής προσομοίωσης
Authors: Δάλκας Γεώργιος
Published: January 2014

Η θανατηφόρος δράση του βακτηρίου του άνθρακα (Bacillus anthracis), στο οποίο οφείλεται η καλούμενη ως νόσος του άνθρακα, εντοπίζεται στη συνεργό δράση τριών εκλυόμενων τοξινών του και ειδικότερα στην πρωτεολυτική δράση του θανατηφόρου παράγοντα (anthrax Lethal Factor, LF). Ο LF είναι μία μεταλλοπρωτεάση ψευδαργύρου και ισχυρή τοξίνη, η οποία απελευθερώνεται στον οργανισμό στα πρώτα στάδια προσβολής του ατόμου από το βακτήριο. Το ενεργό/καταλυτικό κέντρο του αναγνωρίζει και υδρολύει με εξαιρετική εξειδίκευση πεπτιδικά υποστρώματα ΜΚΚ κινασών, αναστέλλοντας τις διαδικασίες μεταγωγής σήματος στα κύτταρα του μολυσμένου ξενιστή επιφέροντας το θάνατό του. Από την άλλη, η εξειδικευμένη πρωτεολυτική ικανότητα του LF έναντι αυτών των κινασών, οι οποίες πρόσφατα συσχετίστηκαν με ανάπτυξη καρκινικών όγκων, ενδέχεται να αποτελέσει μια καινοτόμο θεραπευτική οδό για την αντιμετώπιση καρκινικών όγκων εν τη γενέση τους. Ωστόσο, ο μηχανισμός της αλληλεπίδρασης σε μοριακό επίπεδο και της πρωτεολυτικής διάσπασης των υποστρωμάτων του LF παραμένει μέχρι και σήμερα αδιευκρίνιστος και συνεπώς χρήζει ιδιαίτερης μελέτης. Προς αυτή την κατεύθυνση εστιάστηκε το ενδιαφέρον της διατριβής έχοντας ως πρωτογενείς στόχους την in silico μελέτη της αλληλεπίδρασης, σε μοριακό επίπεδο, του καταλυτικού κέντρου του LF με τα υποστρώματα των ΜΚΚ κινασών που υδρολύει, και την μελέτη μέσω Φασματοσκοπίας NMR της δομής και δυναμικής του ενεργού κέντρου του LF σε ελεύθερη μορφή, το οποίο ευρίσκεται στο C‐τελικό άκρο του. Με την εφαρμογή τεχνικών προσομοίωσης πρόσδεσης και μοριακής δυναμικής πραγματοποιήθηκε in silico μελέτη των συμπλόκων LF‐υποστρώματα, και προσδιορίστηκε ένα ευρύ φάσμα αλληλεπιδράσεων, όχι μόνο γύρω από το μεταλλικό/καταλυτικό κέντρο αλλά και σε απόσταση 20 Å στην περιοχή δέσμευσης του Zn²⁺, υποδεικνύοντας έτσι τους δομικούς παράγοντες που πιθανόν καθορίζουν το είδος της αλληλεπίδρασής ενζύμου με τις κινάσες που υδρολύει, παρέχοντας έτσι σημαντικές πληροφορίες για τον σχεδιασμό και την αναζήτηση βιοδραστικών μορίων με φαρμακευτικό ενδιαφέρον έναντι στον LF. Τα δεδομένα αυτά μπορούν επίσης να αξιοποιηθούν σε μελέτες δομής‐δράσης με σημειακές και/ή πολλαπλές μεταλλάξεις. Με την χρήση φασματοσκοπίας NMR, πραγματοποιήθηκε μελέτη της δομής και δυναμικής του ενεργού κέντρου του LF σε ελεύθερη μορφή (apoLF₆₇₂₋₇₇₆). Η επίλυση των τρισδιάστατων NMR δομών του apoLF₆₇₂₋₇₇₆ έδωσαν μια εξαιρετικά σαφή εικόνα για τη δομή του ενεργού κέντρου του LF, το οποίο βρίσκεται σε συμφωνία με τις υπάρχουσες κρυσταλλικές δομές. Τα συγκεκριμένα ΝΜR δεδομένα μπορούν να αξιοποιηθούν σε μελέτες με NMR υπό το καθεστώς αλληλεπίδρασης του LF με τα πεπτιδικά υποστρώματά του και χαρακτηρισμό της δυναμικής της αλληλεπίδρασης, όπως επίσης και τον υπολογισμό της συγγένειας δέσμευσής τους.
Μελέτη των ανεπιθύμητων ενεργειών - παρενεργειών και πρόληψης αυτών κατά την εφαρμογή της ενέσιμης και μη ενέσιμης τοπικής αναισθησίας στο δέρμα και τους βλεννογόνους
Authors: Κοροδήμα Αγγελική
Published: January 2014

Η εργασία μας εστιάστηκε στη συγκριτική μελέτη των πλεονεκτημάτων της διαδερμικής αναισθησίας με EMLA και της διηθητικής αναισθησίας με ξυλοκαῒνη σε ηλεκτροκαυτηρίαση οξυτενών κονδυλωμάτων, βλεννογόνων και δέρματος, καθόσον η βελτίωση της δερματικής διαπερατότητας σύγχρονων τοπικά εφαρμοζόμενων αναισθητικών εξασφαλίζει όλους τους παράγοντες που επηρεάζουν την ισχύ και τη διάρκεια του αναισθητικού αποτελέσματος. Η συγκριτική μελέτη των δύο μορφών αναισθησίας έδειξε ότι η κρέμα EMLA είναι μέθοδος επιλογής έναντι όλων των άλλων διαδερμικών και διηθητικών αναισθητικών.
Ροή θερμότητας στη διεπιφάνεια αέρα-θάλασσας στο Αιγαίο πέλαγος
Authors: Παπαδόπουλος Βασίλης
Published: January 2014

Στη διατριβή υπολογίζονται μηνιαίες τιμές για κάθε μια από τις τέσσερις συνιστώσες της ροής θερμότητας στη διεπιφάνεια αέρα-θάλασσας σε πέντε σημεία στο Αιγαίο Πέλαγος για το χρονικό διάστημα 2000-2008 με χρήση δεδομένων α) από το δίκτυο πλωτών μετρητικών σταθμών του συστήματος ΠΟΣΕΙΔΩΝ του Ελληνικού Κέντρου Θαλασσίων Ερευνών, β) από τη δορυφορική πλατφόρμα SSM/I και γ) από την Εθνική Μετεωρολογική Υπηρεσία. Οι μηνιαίες τιμές που υπολογίζονται για κάθε μία από τις τέσσερις συνιστώσες της ροής θερμότητας συγκρίνονται με τις αντίστοιχες από ευρέως χρησιμοποιούμενες βάσεις δεδομένων με σκοπό την αξιολόγηση των βάσεων αυτών για την περιοχή του Αιγαίου Πελάγους. Στη συνέχεια χρησιμοποιούνται οι στατιστικά καλύτερες βάσεις για τη διερεύνηση των χαρακτηριστικών της ροής θερμότητας στο Αιγαίο σε βάθος χρόνου. Εξετάζεται η συσχέτιση των συνιστωσών της ροής θερμότητας με γνωστούς και πειραματικούς κλιματικούς δείκτες, με τη μεγάλης κλίμακας ατμοσφαιρική κυκλοφορία και με το πεδίο του υετίσιμου ύδατος σε μια περιοχή που περιλαμβάνει τον ανατολικό Ατλαντικό, την Ευρώπη και τη βόρεια Αφρική. Τέλος, εξετάζεται η συνεισφορά και η συμπεριφορά των συνιστωσών στη μεταβλητότητα της ροής θερμότητας μεταξύ αέρα και θάλασσας στο Αιγαίο Πέλαγος καθώς και το πεδίο της ατμοσφαιρικής πίεσης που ευνοεί την εμφάνιση των ακρότατων τιμών της ξεχωριστά για την ψυχρή και τη θερμή περίοδο του έτους.
Μια ομάδα ναών της Χίου και η θέση τους στην υστεροβυζαντινή αρχιτεκτονική
Authors: Βάσση Όλγα
Published: January 2014

Στο νότιο μέρος του νησιού της Χίου, στην αγροτική περιφέρεια των Μαστιχοχωρίων (έξω από την Καλαμωτή, τον παλιό Καταρράκτη, τα Μεστά και τα Νένητα), υπάρχουν πέντε ναοί που εμφανίζουν τα ίδια αρχιτεκτονικά χαρακτηριστικά και συγκροτούν μια ομάδα. Πρόκειται για μονόχωρους καμαροσκέπαστους κυρίως ναούς, μεσαίου μεγέθους, και η ιδιοτυπία τους έγκειται στην ύπαρξη τετράγωνου νάρθηκα στα δυτικά, ο οποίος καλύπτεται από τυφλό ημισφαιρικό θόλο που στεγάζεται με υπερυψωμένη δίρριχτη κεραμοσκεπή. Η έρευνα με τη μορφολογική και την τυπολογική ανάλυση των πέντε ναών σε συνδυασμό με την αξιοποίηση των πληροφοριών που παρέχουν οι κτητορικές παραστάσεις, τα χαράγματα και οι επιγραφές που εντοπίζονται σε κάθε ναό, έδειξε ότι πρόκειται για ένα πρωτότυπο αρχιτεκτονικό ιδίωμα που δημιουργήθηκε σε περιβάλλον αγροτικών πληθυσμών στις αρχές του 14ου αιώνα στη Χίο και ήταν απολύτως εναρμονισμένο με το πνεύμα της μνημειακής αρχιτεκτονικής των πρώτων Παλαιολόγων. Δείγματά του εξακολούθησαν να κατασκευάζονται στο νησί μέχρι τα τέλη του 15ου αιώνα Αποτέλεσε επινόηση ντόπιων οικοδομικών συνεργείων και συνδύασε τρόπους της υψηλής αρχιτεκτονικής της Κωνσταντινούπολης με μορφολογικά στοιχεία από την αρχιτεκτονική παράδοση της Μικράς Ασίας, πρακτικές από την τοπική, χιακή, παράδοση και τύπους από την αιγαιοπελαγίτικη ναοδομία.
Ευστάθεια αξονικά θλιβόμενων χαλύβδινων δοκών επί ελαστικού εδάφους
Authors: Παπαχρήστου Κωνσταντίνος
Published: January 2014

Το Πόνημα, ερευνά (α) τις συζευγμένες καταστάσεις λυγισμού αξονικά θλιβόμενων δοκών – στύλων επί γραμμικά ελαστικού εδάφους τύπου Winkler και την προσομοίωση αυτών μέσω κατάλληλου μοντέλου, (β) τον λυγισμό δοκών – στύλων επί ελαστικού εδάφους τύπου Pasternak εν γένει, με εκ νέου έμφαση σε καταστάσεις αλληλεπίδρασης μορφών, (γ) τον καθολικό λυγισμό δοκών – στύλων επί μη γραμμικά ελαστικού εδάφους με μικτή τετραγωνική και κυβική μη γραμμικότητα, και πέραν όλων των ανωτέρω (που βασίζονται όπως και η πλειονότητα των υφιστάμενων μελετών στην πλήρη/συνεχή επαφή μεταξύ δοκού και υποστρώματος) και (δ) την συμπεριφορά σε λυγισμό των ως άνω κατασκευών επί εδαφικού υποστρώματος χωρίς συνεχή επαφή μεταξύ αυτού και της δοκού. Μετά από εμπεριστατωμένη βιβλιογραφική ανασκόπηση, που αφορά τα μοντέλα ελαστικού εδάφους, τις παραμέτρους που υπεισέρχονται σε αυτά και τις εφαρμογές τους σε θέματα λυγισμού δοκών που εδράζονται επ’ αυτών (όπου διαπιστώνεται η έλλειψη ερευνών σε σχέση με τα προαναφερθέντα προβλήματα), η Διατριβή πραγματεύεται όλα τα εν λόγω αντικείμενα και καταλήγει σε νέα ευρήματα – συμπεράσματα, που απαντώνται για πρώτη φορά στη βιβλιογραφία, γεγονός που αποδεικνύεται από σχετικές πρόδρομες δημοσιεύσεις τόσο σε έγκριτα διεθνή περιοδικά όσο και σε πρακτικά διεθνών συνεδρίων με κρίση του πλήρους κειμένου.
Παραμετρική ανάλυση και βελτιστοποίηση συνδέσεων χαλύβδινων πλαισίων με δοκούς μειωμένης διατομής
Authors: Ντέρη Αγορίτσα
Published: January 2014

Στην παρούσα Διατριβή παρατίθεται αναλυτικά μια μέθοδος βελτιστοποίησης συνδέσεων καμπτικών πλαισίων της Ευρωπαϊκής κατασκευαστικής πρακτικής με απομειωμένες διατομές δοκών, τόσο υπό μονοτονική όσο και υπό ανακυκλιζόμενη φόρτιση. Η όλη διαδικασία ακολουθεί το σκεπτικό να υπάρξει μαθηματικός κανόνας που να οδηγεί στην βέλτιστη επιλογή γεωμετρικών παραμέτρων, ο οποίος να επαληθεύεται με βάση ευρέως αποδεκτά κριτήρια επιθυμητής σεισμικής απόκρισης, με κύριο κανόνα την ολκιμότητα την καμπτική και όχι την διατμητική διαρροή και την μέγιστη απορρόφηση ενέργειας στην περιοχή της απομείωσης (RBS). Η φιλοσοφία της μεθόδου στηρίζεται σε Ευρωπαϊκές Συστάσεις για τον σχεδιασμό κοχλιωτών συνδέσεων με προεξέχουσα μετωπική πλάκα (Ευρωκώδικας 3, Μέρος 1.8) - μέθοδος των βασικών συστατικών για τον υπολογισμό της ροπής αντοχής σχεδιασμού της σύνδεσης Μj,Rd - και στη συνέχεια περιλαμβάνει παραμετρική σύνταξη αντικειμενικής συνάρτησης της μορφής , όπου ΜRBS η ροπή αντοχής της πλέον ασθενούς διατομής της δοκού. Ο συντελεστής α εξασφαλίζει μόνο καμπτική διαρροή στην RBS, συμμετοχή σε ικανοποιητικό βαθμό εγκάρσιων στατικών φορτίων στη δοκό και εφαρμοσιμότητα σε μεγάλη γκάμα ανοιγμάτων πλαισίων ροπής με κατάλληλη εφαρμογή της αναμενόμενης κατανομής εντατικών μεγεθών στην περιοχή της σύνδεσης μετά την επιθυμητή πρώτη δημιουργία πλαστικής άρθρωσης στην RBS. Το πεδίο ελέγχου των παραμέτρων p συσχετίζεται μαθηματικά τόσο με τη γεωμετρία των διατομών δοκών και στύλων όσο και με τη γεωμετρία της σύνδεσης και της απότμησης, μέσω τεχνικών γραμμικής και μη γραμμικής οπισθοδρόμησης προσαρμογής καμπυλών. Το πρόβλημα βελτιστοποίησης υπό περιορισμούς που προκύπτει επιλύεται αριθμητικά μέσω εξειδικευμένου λογισμικού (Μathematica) και οδηγεί σε βέλτιστες λύσεις, η αξιοπιστία των οποίων επαληθεύεται από αναλύσεις με τη μέθοδο των πεπερασμένων στοιχείων υπό ανακυκλιζόμενη φόρτιση, ενώ η ευκαμψία της μεθόδου καταδεικνύεται μέσω εφαρμογής της σε πραγματικό καμπτικό πλαίσιο. Η προτεινόμενη μεθοδολογία, απαντώμενη για πρώτη φορά στη βιβλιογραφία, μπορεί να οδηγήσει στην αποδοχή των συνδέσεων RBS ως αξιόπιστης αντισεισμικής τοιαύτης στην Ευρωπαϊκή Πρακτική.